Ehdotus Euroopan parlamentin ja neuvoston asetus myynninedistämisestä sisämarkkinoilla /* KOM/2001/0546 lopull. - COD 2001/0227 */



Virallinen lehti nro 075 E , 26/03/2002 s. 0011 - 0016



Ehdotus EUROOPAN PARLAMENTIN JA NEUVOSTON ASETUS myynninedistämisestä sisämarkkinoilla (Komission esittämä) PERUSTELUT 1. Oikeudellisen välineen valitseminen Ehdotettu yhteisön väline on asetus, joka on sopivin väline, kun halutaan: Luoda yhtenäiset säännöt, jotka koskevat tarkasti rajattuja kysymyksiä Ehdotuksen erityispiirteenä on, että se perustuu tiiviiseen valmistelutyöhön, jota komissio teki jäsenvaltioiden ja asianomaisten tahojen kanssa kolmen vuoden ajan. Komissio pystyi näin määrittelemään hyvin tarkasti, millaisia säännöksiä yhteisön tasolla on yhdenmukaistettava sekä mitä niiden sisällöltä edellytetään. Valmistelutyö on osoittanut, että ratkaistavana on vain muutamia kysymyksiä, joita on kuitenkin käsiteltävä tarkasti rajatulla tavalla. Analyysi osoittaa, että kun on kyse laaja-alaisesta taloudellisesta toiminnasta, joka liittyy välittömästi ja välillisesti myynninedistämiseen, sisämarkkinoita koskeva tavoite voidaan saavuttaa melko vähäisten, tarkkojen, ehdottomien ja yhdenmukaisten yhteisön vaatimuksien avulla, joilla varmistetaan kyseisten yleisen edun mukaisten tavoitteiden tehokas suojelu, sen sijaan että sovellettaisiin puitedirektiiviä, jossa säädetään yleisistä säännöistä. Tästä syystä asetus on soveltuva väline, kun on kyse tällaisista vaatimuksista. Varmistaa hintojen avoimuus ja parantaa oikeusvarmuutta Myynninedistämistoimien erityispiirteenä on, että ne liittyvät välittömästi hintojen avoimuuteen. Hintojen täydellisen avoimuuden varmistaminen on sisämarkkinoiden toiminnan kannalta olennaisen tärkeää, jotta sekä yritykset että niiden asiakkaat voisivat etsiä parhaita tarjouksia ja hyötyä niistä. Koska myynninedistämistoimet liittyvät välittömästi hintoihin ja koska ne ovat avainasemassa markkinoiden viestintäprosessissa, on olennaisen tärkeää - jos halutaan taata hintojen avoimuus - että myynninedistämistoimiin sovelletaan yhdenmukaisia sääntöjä, muutoin viestinnän avoimuus markkinoilla voi heikentyä. Asetus vastaa tarpeeseen noudattaa välittömästi sovellettavia, hyvin tarkkoja ja ehdottomia yhteisön säännöksiä, joiden soveltamisala on täsmälleen sama koko Euroopan unionissa. Näin varmistetaan, että yrityksillä on yhtäläiset kilpailumahdollisuudet, ja parannetaan yritysten, etenkin pk-yritysten, sekä asiakkaiden toimintaympäristön oikeusvarmuutta. Vastata kiireelliseen tarpeeseen luoda yhdenmukaiset säännöt ennen euron käyttöönottoa Euron käyttöönoton lähestymisellä on kaksi erityistä vaikutusta. Toisaalta euron käyttöönotto lisää myynninedistämiskeinojen käyttöä, koska hintojen vertailemisen helppous houkuttelee asiakkaita etsimään edullisia tarjouksia, jolloin myynninedistäjät pyrkivät kiinnittämään asiakkaiden huomion turvautumalla yhä useammin myynninedistämiskeinoihin. Toisaalta taas muut kuin avoimet myynninedistämiskeinot, jotka ovat harhaanjohtavia ja estävät kuluttajia tekemästä asianmukaisiin tietoihin perustuvia valintoja, voivat haitata euron aikaansaamaa hintojen avoimuuden lisääntymistä. Näistä kahdesta syystä on olennaisen tärkeää, että säännöt yhdenmukaistetaan yhteisössä mahdollisimman pian. Aika, joka tarvitaan direktiivin saattamiseksi osaksi kansallista lainsäädäntöä, sekä direktiiviin liittyvä joustavuus viivästyttäisivät näin ollen tarpeettomasti hyötyjä, jotka perustuvat euron käyttöönoton mukanaan tuomaan hintojen avoimuuteen. Sähköistä kaupankäyntiä koskeva direktiivi, joka on määrä saattaa osaksi kansallista lainsäädäntöä tammikuun 2002 loppuun mennessä, lisää entisestään tarvetta pikaisiin toimiin. Neuvosto vaati erityisesti, että kaupallisen viestinnän alaa on yhdenmukaistettava entisestään, jotta voitaisiin estää syrjintä sähköisen kaupan ja muun kaupankäynnin välillä. Tämä korostaa edelleen tarvetta alan yhteisen säännöstön pikaiseen luomiseen. Varmistaa johdonmukaisuus yhteisön uuden lähestymistavan kanssa, jolla pyritään parantamaan sääntelyä Asetuksen valitseminen välineeksi vastaa niitä kriteerejä, joihin tällaisen päätöksen on perustuttava, kuten Amsterdamin sopimuksen pöytäkirjassa määrätään. Pöytäkirja koskee toissijaisuus- ja suhteellisuusperiaatteiden soveltamista. Komissio katsoo, ettei ole tarkoituksenmukaista ehdottaa tätä alaa koskevaa puitedirektiiviä, koska vuoden 1998 tiedonannossa vahvistettiin jo asianmukainen poliittinen kehys. Ehdotetussa asetuksessa ei käsitellä uusia politiikan osa-alueita, vaan se on pikemminkin konkreettinen sovellus kaupallista viestintää koskevasta politiikasta, joka hyväksyttiin vuonna 1998 ja jonka pohjalta on tehty työtä jäsenvaltioiden kanssa kolmen viime vuoden aikana. Laaja-alaisen valmistelutyön ansiosta soveltamisala ja ehdotetut ratkaisut on voitu määritellä hyvin tarkasti ja tähän työhän perustuvan asetuksen avulla voidaan välttää se, että 15 jäsenvaltiossa pitäisi ryhtyä työlääseen ja pitkälliseen täytäntöönpanoprosessiin. Pöytäkirjassa täsmennetään, että yhteisön toiminnan on oltava laadultaan ja laajuudeltaan sellaista, että siinä jätetään mahdollisimman paljon varaa kansalliselle päätöksenteolle, kuitenkin sillä selkeällä edellytyksellä, että toiminta johtaa toimenpiteen tavoitteen saavuttamiseen ja on perustamissopimuksen vaatimusten mukaista. Tältä osin on pantava merkille, että - sen välineen tavoite, jolla pyritään mahdollisimman lyhyessä ajassa varmistamaan yrityksille ja asiakkaille oikeusvarmuus ja yhtäläiset kilpailumahdollisuudet, voidaan parhaiten saavuttaa välittömästi sovellettavien yhteisten sääntöjen avulla, jotka on määritelty asetuksessa, - asetusehdotus on rajattu hyvin kapea-alaiseksi, tarkasti suunnatuksi vaatimuksien sarjaksi, ja siinä säädetään vastavuoroisen tunnustamisen periaatteen noudattamisesta toisilla aloilla. Tästä seuraa, että asetusehdotuksessa jätetään riittävästi tilaa kansalliselle päätöksenteolle näillä aloilla pöytäkirjan hengen mukaisesti. 2. Artiklakohtainen tarkastelu 1 artikla - Tavoite Tässä artiklassa esitellään tavoite eli sisämarkkinoiden moitteettoman toiminnan varmistaminen siten, että poistetaan rajoitukset, jotka kohdistuvat palvelujen vapaaseen liikkuvuuteen jäsenvaltioiden välillä, taataan sijoittautumisvapaus ja poistetaan merkittävät kilpailun vääristymät jäsenvaltioiden väliltä. Lisäksi tavoitteena on helpottaa myynninedistämistoimista hyötyvien tavaroiden vapaata liikkuvuutta. 2 artikla - Määritelmät Kaikki seuraavat määritelmät perustuvat sen perusteellisen työn tuloksiin, jota jäsenvaltioiden asiantuntijoista koostuva ryhmä teki 12 kokouksen aikana, joissa tarkasteltiin rajatylittävien myynninedistämistoimien sääntelyä. a alakohta "kaupallinen viestintä" Määritelmä perustuu sähköiseen kaupankäyntiin liittyvistä oikeudellisista näkökulmista annetussa direktiivissä 2000/31 käytettyyn määritelmään. Määritelmä vastaa myös tätä alaa koskevaa komission politiikkaa, joka on määritelty komission tiedonannossa "Kaupallista viestintää sisämarkkinoilla koskevan vihreän kirjan seuranta". c alakohta "myynninedistäjä" "Myynninedistäjä" [1] on luonnollinen henkilö tai oikeushenkilö, jonka toimeksiannosta myynninedistämistä harjoitetaan [2] tai siitä viestitään. Myynninedistäjä on yleensä valmistaja, palveluntuottaja tai jälleenmyyjä, joka tarjoaa tuotteita tai palveluja. [1] Termiä "myynninedistäjä" käytetään Kansainvälisen kauppakamarin säännöissä, jotka koskevat mainontaa. [2] Käsitteet "käyttö" ja "käyttäjät" vahvistettiin asiakirjassa KOM(1998) 121 lopullinen. d alakohta "asiakas" Asiakas on henkilö, joka hyväksyy myynninedistämistoimella tehdyn tarjouksen. Asiakkaita ovat - luonnolliset henkilöt ja oikeushenkilöt, sekä - jos on kyse oikeushenkilöstä, kaikenlaiset yhtiöt ja organisaatiot, jotka harjoittavat taloudellista toimintaa. e-i alakohta "alennus", "ilmaislahja", "bonus", "myynninedistämistarkoituksessa järjestetty kilpailu" ja "myynninedistämistarkoituksessa järjestetty peli" Myynninedistämisessä on kyse väliaikaisesta tarjouksesta. Tästä syystä asetuksessa velvoitetaan myynninedistämistoimia toteuttavat "myynninedistäjät" ilmoittamaan asianomaisessa kaupallisessa viestinnässä, miten pitkään myynninedistämistoimi on voimassa. Vaikka myynninedistämistoimi olisikin "ilmainen" lahja tai bonus, voidaan olettaa, että henkilölle, joka saa ilmaislahjan tai bonuksen, aiheutuu pieniä lisäkustannuksia, kuten posti- ja pakkauskuluja. Kaikki kustannukset, jotka liittyvät myynninedistämistoimeen, on täsmennettävä ja mainittava kyseisessä kaupallisessa viestinnässä. Myynninedistämistarkoituksessa järjestetyt pelit erotetaan peleistä, joiden päätarkoituksena on saada tuloa uhkapelitoiminnasta. Tämänkaltainen uhkapelitoiminta ei kuulu tämän asetuksen soveltamisalaan. j alakohta "lapsi" "Lapsi" on määritelty yhteisön lainsäädännössä monella eri tavalla, kuten esimerkiksi direktiiveissä 96/5/EY, 91/321/ETY ja 73/148/ETY. Tässä asetusehdotuksessa "lapsi" on määritelty alle 14-vuotiaaksi henkilöksi. Ikäraja on sama kuin Kansainvälisen kauppakamarin ja ESOMARin (European Society for Opinion and Marketing Research, Euroopan mielipide- ja markkinatutkimuslaitos) laatimissa markkina- ja yhteiskuntatutkimuksen kansainvälisissä perussäännöissä. k alakohta "alkoholijuomat" Alkoholijuomien määritelmä on yhdenmukainen sen yksityiskohtaisen määritelmän kanssa, joka on vahvistettu direktiivissä 92/83/ETY. m alakohta "muu kuin julkinen sääntelyelin" Tämä kattaa yhteisöjen tuomioistuimen oikeuskäytännön mukaan organisaatiot tai yhteisöt, joihin ei sovelleta julkisoikeuden säännöksiä ja jotka harjoittavat oikeudellista itsemääräämisoikeuttaan säännelläkseen kollektiivisesti taloudellista toimintaa. Määritelmään sisältyisivät esimerkiksi itsesääntelyelimet sekä organisaatiot, jotka edustavat vapaita ammatteja ja laativat niille tarkoitettuja säännöstöjä. n alakohta "alihintaan tapahtuva myynti" Määritelmä perustuu nykyisiin kansallisiin määritelmiin, ja se vastaa myös yhteisöjen tuomioistuimen oikeuskäytäntöä, joka liittyy kilpailusääntöjen alaan (saalistushinnoittelu). Alihintaan tapahtuva myynti määritellään myynniksi, jossa tuotteen tai palvelun myyntihinta on alhaisempi kuin nettolaskutushinta, jolla jälleenmyyjä tai tukkumyyjä on ostanut tuotteen tai palvelun asianomaiselta tavarantoimittajalta. Nettolaskutushinta tarkoittaa tavarantoimittajan tai tukkumyyjän myynninedistäjältä laskuttamaa yksikköhintaa, joka sisältää kuljetus-, vakuutus- tai muut kustannukset sekä arvonlisäveron. Lasku ja muut laskelmaan sisältyvät kustannukset olisi päivättävä samalle päivälle kuin myynninedistämistoimi tai siihen liittyvä kaupallinen viestintä. Jos tällaista laskua ei ole, nettolaskutushinnan olisi perustuttava viimeisimpään laskuun, jonka myynninedistäjä on saanut myynninedistämistoimen kohteena olevista tuotteista tai palveluista. 3 artikla - Myynninedistämistoimien käyttäminen ja niihin liittyvä viestintä Nämä säännökset eivät koske ainoastaan jäsenvaltioita vaan myös kaikkia yhteisöjä tai organisaatioita, jotka vahvistavat sääntöjä, joiden tarkoituksena on palvelujen tuottamisen kollektiivinen sääntely, kuten yhteisöjen tuomioistuin ilmaisi asian ensimmäistä kertaa asiassa Walrave. [3] Tämä kattaa esimerkiksi itsesääntelyelimet. [3] Yhteisöjen tuomioistuimen tuomio 12 päivänä joulukuuta 1974, Walrave, asia 36-74, Oikeustapauskokoelma 1974, s. 1405. Ks. myös yhteisöjen tuomioistuimen tuomio 6 päivänä kesäkuuta 2000, Angonese, asia C-281/98, Oikeustapauskokoelma 2000, s. I-4139. 1 kohta - Joidenkin rajoitusten poistaminen Kuten tiedonannon 4 luvun 2 kohdassa selostettiin, tässä kohdassa kielletään jotkin kansalliset rajoitukset. Tarkemmin sanottuna, yleiset kiellot, jotka kohdistuvat jonkin myynninedistämistoimityypin tai usean myynninedistämistoimityypin yhdistelmän käyttämiseen tai niihin liittyvään viestintään, ovat kiellettyjä. Alakohtaiset kiellot ja rajoitukset, joihin kuuluvat muun muassa Ranskassa voimassa olevat, eläviin eläimiin liittyviä bonuksia koskevat erityissäännökset sekä Belgiassa voimassa oleva säännös, jonka mukaan "kaksi kolmen hinnalla" -tyyppisen tarjouksen yhteydessä kuluttajalle olisi tarjottava mahdollisuus ostaa sama tuote erillisenä normaalihintaan, eivät kuulu tämän säännöksen soveltamisalaan, vaan niihin sovelletaan tämän artiklan 2 kohdan mukaisesti vastavuoroisen tunnustamisen periaatetta. Arvoon liittyviä yleisrajoituksia ei voida kohdistaa myynninedistämistoimiin, paitsi kun on kyse kirjoista. Niille on myönnetty poikkeus kirjojen hinnoittelusäännösten vuoksi, koska näissä säännöksissä rajoitetaan kirja-alennuksia. Tästä syystä kirjoihin on sovellettava vastavuoroisen tunnustamisen periaatetta, kuten tämän saman artiklan 2 kohdassa säädetään. Säännöksissä edellytetään, että alihintaan tapahtuva myynti sallitaan. Kiellot, jotka kohdistuvat alennusmyyntikausia edeltäviin myynninedistämistoimiin (etenkin alennuksiin), ovat kiellettyjä, samoin kuin ennakkoluvat ja muut vastaavat järjestelmät, joita sovelletaan myynninedistämistoimien käyttöön tai niihin liittyvään viestintään. Kuten tiedonannossa selostetaan, näitä kieltoja tarvitaan, jotta voitaisiin taata palvelujen tuontiin liittyvä vapaa liikkuvuus, sijoittautumisvapaus ja maasta vietyjen palvelujen vapaa liikkuvuus ja jotta sisämarkkinoilta voitaisiin poistaa merkittävät kilpailun vääristymät. Kiellot korvataan näin ollen yhtenäisillä yksityiskohtaisilla avoimuussäännöksillä ja kohdennetuilla kielloilla yhteisön tasolla. Tietyntyyppisiä bonuksia ja ilmaislahjoja koskevat kiellot, jotka johtuvat muista kuin alakohtaisista säännöksistä, jotka esimerkiksi edellyttävät, että tarjottavan bonuksen tai ilmaislahjan on liityttävä läheisesti markkinoitavaan palveluun tai tavaraan, eivät tämän vuoksi ole sallittuja. 2 kohta - Vastavuoroisen tunnustamisen periaatteen soveltaminen Tässä kohdassa säädetään vastavuoroisen tunnustamisen periaatteen soveltamisesta niihin muihin kansallisiin rajoituksiin, jotka liittyvät myynninedistämistoimiin ja joita tämän artiklan 1 kohta ei kata. Kuten edellä on selostettu, valmistelutyön ja etenkin työryhmässä kolmen vuoden aikana käytyjen keskustelujen ansiosta komissio on voinut tarkkaan yksilöidä tietyt kansalliset säännökset, jotka voivat vaikuttaa moniin eri palveluihin. Tämän kohdan tavoitteena on näin ollen kieltää rajoitukset, jotka liittyvät muista jäsenvaltioista peräisin olevia palveluja koskevien myynninedistämistoimien käyttöön ja niihin liittyvään viestintään ja jotka eivät ole perustamissopimuksen 49 artiklan mukaisia. Näin voidaan taata myynninedistämistoimista hyötyvien tavaroiden vapaa liikkuvuus. Kohtaa sovelletaan kaikkiin palveluihin, joihin tällaisten rajoitusten katsotaan vaikuttavan. Markkinointisuunnittelua ja mainontaa harjoittavien toimistojen lisäksi se koskee tiedotusvälineiden palveluja, joukkoviestinnän suunnittelu- ja myyntipalveluja, suoramarkkinointia, jälleenmyyntipalveluja ja asiakassuhdepalveluja. Kohdassa kielletään kaikenlaiset rajoitukset, jotka kohdistuvat muista jäsenvaltioista peräisin oleviin edellä mainitun kaltaisiin palveluihin ja jotka koskevat myynninedistämistoimien ja niihin liittyvän kaupallisen viestinnän käyttöä. Kohdassa kielletään siis kaikki sellaiset jäsenvaltioiden toimet, jotka voivat hankaloittaa myynninedistämistoimien käyttöä tai niihin liittyvää viestintää tai vähentää niiden tehokkuutta. Tämä kattaa kuitenkin vain rajoitukset, jotka kohdistuvat itse myynninedistämistoimiin. Kohta ei koske esimerkiksi yleisiä rajoituksia, jotka kohdistuvat joidenkin tuotteiden tai palvelujen mainostamiseen, tai tiedotusvälineitä koskevia yleisrajoituksia, jotka kohdistuvat tietyille kuluttajaryhmille (kuten lapsille) suunnattuun mainontaan, tai rajoituksia, joita perustellaan tietyillä erityissyillä (esimerkiksi terveydelliset ja eettiset syyt). Tällaiset rajoitukset, jotka eivät liity itse myynninedistämistoimiin, ovat edelleen voimassa, kunhan ne ovat yhteisön oikeuden mukaisia. 4 artikla - Yleiset tiedot, jotka on annettava Asetusehdotuksen liitteessä 1 esitetyillä avoimuussäännöksillä pyritään suojelemaan sekä kuluttajia että yrityksiä - erityisesti pieniä yrityksiä - varmistamalla, että myynninedistämistoimet ovat sellaisia, että on mahdollista tehdä asianmukaisiin tietoihin perustuva päätös siitä, onko myynninedistämistoimi sellainen, että sen kohteena oleva tuote tai palvelu kannattaa ostaa. "Myynninedistäjä" on velvollinen täyttämään nämä avoimuutta koskevat ehdot; myynninedistämistoimen välittämisestä vastaa yleensä myynninedistäjästä erillinen taho. Myynninedistäjän on sovellettava kulloisenkin myynninedistämiskeinon tyypin mukaan kaikkia niitä säännöksiä, jotka koskevat kyseiseen tyyppiin liittyvää kaupallista viestintää, sekä noudatettava kaikkia niitä vaatimuksia, jotka koskevat tietojen antamista tarvittaessa. Näin ollen ei ole epäselvyyttä siitä, mikä taho on vastuussa myynninedistämistoimesta ja siihen liittyvästä viestinnästä, mikä helpottaa oikeussuojakeinojen käyttöä. Nämä yhteisönlaajuiset säännökset merkitsevät todellista lisäarvoa nykyiselle kuluttajansuojalle ja epäterveen kilpailun torjumiselle unionissa. Avoimuusvaatimukset yhdenmukaistetaan yksityiskohtaisesti, joten ei ole riskiä sellaisen oikeudellisen epävarmuuden syntymisestä, joka johtuisi siitä, että luotetaan yleisiin avoimuusehtoihin, joita voidaan tulkita eri tavoin eri maissa. Vaatimukset voidaan jakaa kahteen osaan: 1. tiedot, jotka on annettava myynninedistämistoimeen liittyvässä kaupallisessa viestinnässä (myös mainoskupongeissa tai etuseteleissä), ja 2. tiedot, jotka on annettava asiakkaille pyydettäessä riippumatta siitä, ostavatko he mainostetun tuotteen tai palvelun. Näillä tiedonantovaatimuksilla varmistetaan, että kuluttajia ei velvoiteta ostamaan tuotetta tai palvelua, jotta he saisivat tietoa kyseisen myynninedistämistoimen ehdoista. Myynninedistäjän on asetettava nämä tiedot saataville heti, kun myynninedistämistoimi käynnistetään. 5 artikla - Lasten ja nuorten suojeleminen 1 kohta - Suojeleminen tietojen keräämiseltä Joitakin myynninedistämistoimia, etenkin myynninedistämistarkoituksessa järjestettyjä kilpailuja ja pelejä, mutta myös kuponkien tai etusetelien muodossa saatavia alennuksia, käytetään henkilötietojen keräämiseksi ja käsittelemiseksi. Tällä säännöksellä pyritään vähentämään tapauksia, joissa lasten kokemattomuutta ja hyväuskoisuutta käytetään hyväksi henkilötietojen hankinnassa. 2 kohta - Ilmaislahjojen ja bonuksien jakaminen Tällä säännöksellä pyritään varmistamaan, että myynninedistämistoimiin liittyvät lahjat ja bonukset, jotka lähetetään suoraan kotitalouksiin tai joita jaetaan myyntipisteiden ulkopuolella, eivät voi vahingoittaa ilman aikuisen valvontaa olevaa lasta. Tämä ei koske niitä kotitalouksia, joista tiedetään, ettei niissä asu lapsia. Vähentääkseen lapsiin kohdistuvat riskit minimiin myynninedistäjän on varmistettava, että tuote, joka lähetetään osana myynninedistämistoimea kotitalouksiin tai joka annetaan ilman aikuisen valvontaa olevalla lapselle, ei aiheuta vaaraa lapsen fyysiselle terveydelle. Myynninedistäjän on otettava erityisesti huomioon - tuotteen ominaispiirteet, kuten sen koostumus, yleisestä tuoteturvallisuudesta annetun direktiivin 92/59/ETY mukaisesti - pakkaus, toisin sanoen "lapsiturvalliset" pakkausvaihtoehdot. 3 kohta - Ilmaislahjoina tarjottavat alkoholijuomat Joissakin jäsenvaltioissa alle 18-vuotiailla [4] on oikeus ostaa alkoholijuomia omaan käyttöönsä, eikä tällä säännöksellä ole tarkoitus kieltää alkoholijuomien ostamista. Alaikäisten liiallinen alkoholinkäyttö vaikuttaa kuitenkin epäilemättä kielteisesti kansanterveyteen. Kansanterveydellisistä syistä katsotaan lisäksi, ettei alaikäisten alkoholinkäyttöä pidä kannustaa. Ilmaislahjoina tarjottavat alkoholijuomat houkuttelisivat alaikäiset kuluttamaan lahjana tarjottuja tuotteita ja voisivat lisäksi kannustaa liikakäyttöön. Ilmaislahjoja tarjotaan yleensä paikallistasolla myyntipisteissä, ravintoloissa tai klubeissa. Monet markkinointikampanjat suunnitellaan kuitenkin keskitetysti monikansallisissa yrityksissä ja niiden toteuttamisessa ja niihin liittyvässä viestinnässä käytetään rajatylittäviä palveluja, jolloin ne ovat yhteisön oikeuden alaisia. [4] Itävallan siviililainsäädännön 21 artiklan mukaan täysi-ikäisyys saavutetaan 19 vuoden iässä. Alemman 18 vuoden ikärajan noudattaminen ei johda kuluttajien suojelun heikentymiseen tarkasteltavana olevan ehdotuksen kattamalla alalla (alaikäisille ilmaislahjoina tarjottavien alkoholijuomien kieltäminen). Tämä johtuu siitä, että nuorison suojeluun sovelletaan Itävallassa liittovaltioiden (Bundesländer) lainsäädäntöä, jonka mukaan yli 16-vuotiailla alaikäisillä on oikeus ostaa alkoholijuomia omaan käyttöönsä. Joissakin yhteisön aloitteissa pyritään jo estämään alkoholijuomien väärinkäyttö tai liikakäyttö, kuten televisio ilman rajoja -direktiivin (89/552/ETY) 15 artiklassa, jonka mukaan alkoholijuomien mainontaa ei saa kohdistaa erityisesti alaikäisille eikä siinä etenkään saa kuvata alaikäisiä nauttimassa tällaisia juomia. Hiljattain hyväksytyn neuvoston suosituksen "Lasten ja nuorten alkoholinkäyttö" mukaan myynninedistäjät eivät saisi mainostaa alkoholijuomia tavalla, joka vetoaa erityisesti nuoriin. Suosituksessa mainitaan esimerkkinä, että alkoholijuomien maksuton jakelu myynninedistämistarkoituksissa olisi estettävä. Koska ehdotuksessa yhdenmukaistetaan vain tietyt myynninedistämistä koskevat säännökset, se ei sisällä horisontaalisia säännöksiä alkoholijuomien mainostamisesta. 6 artikla - Oikeussuojakeinot Vaikka itsesääntelyn alalla onkin edistytty suuresti, kun on kyse tuomioistuinten ulkopuolisten rajatylittävien valitusmenettelyjen luomisesta kaupallisen viestinnän ongelmia varten, [5] kaikki asiantuntijaryhmän jäsenet myönsivät, ettei edullista, rajatylittävää, tuomioistuinten hallinnoimaa oikeussuojakeinojärjestelmää ole olemassa. Kun otetaan huomioon vaatimus oikeussuojakeinoja koskevien säännösten yleisestä vahvistamisesta, tarvitaan sellaisia oikeussuojasäännöksiä, joilla voidaan parantaa kuluttajansuojaa ja lisätä kuluttajien luottamusta sisämarkkinoihin. Näin parannetaan täytäntöönpanon tehokkuutta ja kannustetaan entisestään tuomioistuinten ulkopuolisten sovittelumenettelyjen kehittämistä. Säännöksillä vähennetään mahdollisimman paljon niitä kustannuksia ja vaikeuksia, joita kuluttajille saattaa aiheutua, kun he hakevat oikeussuojaa laittomien tai vilpillisten myynninedistämistoimien vuoksi; näin helpotetaan myös kuluttajien mahdollisuuksia ryhtyä oikeudellisiin toimiin, kun se on tarpeen. Täsmällisellä ja yhdenmukaisella yhteensovittamisella - joka toteutetaan samaan aikaan ja samalla tavalla kaikissa jäsenvaltioissa - voidaan varmistaa, että ulkomaisille kuluttajille taataan koko Euroopan unionissa kaikilta osin sama suoja kuin kotimaisille kuluttajille. [5] Etenkin mainonnan alan kansalliset itsesääntelyelimet ovat tehneet yhteistyötä näiden valitusten käsittelemiseksi Brysselissä toimivan, mainonnan valvonnasta Euroopassa vastaavan European Advertising Standards Alliance -liiton puitteissa. Tämä on toistaiseksi ainoa osa-alue, jolla on luotu itsesääntelyyn perustuva rajatylittävä valitusjärjestelmä, ja sitä on aihetta pitää tulevan kehityksen edelläkävijänä, kun on kyse itsesääntelystä Euroopan tasolla. 1 kohta - Todistustaakka Kun on kyse ilmoitettujen tietojen oikeellisuudesta, todistustaakka on "myynninedistäjillä". Niiden on kyettävä kansallisen tuomioistuimen tai hallintoelimen pyytäessä todistamaan, että ne ovat myynninedistämistoimissaan noudattaneet tiedonantovaatimuksia, joista säädetään asetusehdotuksen 4 artiklassa. 2-3 kohta - Yhteystiedot, maksuton puhelinneuvonta ja valitusten käsittelyä koskevat velvoitteet Myynninedistäjän on ilmoitettava osoite, johon kuluttajat voivat lähettää myynninedistämistoimiin liittyviä valituksia. Osoite on ilmoitettava maksutta myyntipisteessä, myynninedistämiskohteena olevassa tuotteessa tai myynninedistämistoimesta tiedottavassa kaupallisessa viestinnässä. Kun myynninedistäjä perustaa maksuttoman puhelinneuvonnan, joka liittyy johonkin tiettyyn myynninedistämistoimeen, ehdotuksessa säädetään, että sen on oltava toiminnassa eikä se saa olla maksullinen palvelunumero. Tarkoituksena on välttää tilanne, jossa puhelinneuvonnasta ilmoittamisen tarkoituksena on saada kuluttajat pitämään myynninedistämistoimea hyvälaatuisena, vaikka puhelinneuvonnassa ei itse asiassa olisi lainkaan henkilökuntaa tai sitä käytettäisiin vain lisätulojen hankkimiseksi. Kuluttajan alkuperäiseen kirjalliseen - myös sähköisessä muodossa (esimerkiksi sähköpostitse) laadittuun - valitukseen on vastattava kirjallisesti tietyn määräajan kuluessa, joka ei saa olla yli kuuden viikon pituinen. Myynninedistäjän on laadittava vastaus sillä kielellä, jolla kuluttajalle tehtiin tarjous kyseisessä kaupallisessa viestinnässä. Näin varmistetaan, että jos ilmenee sellaisia ongelmia, joiden vuoksi kuluttaja haluaa ryhtyä toimiin myynninedistäjää vastaan, hänellä on aina hallussaan kirjallisia todisteita, kuten valitus tai se, ettei kirjeeseen ei ole vastattu, joiden perusteella hän voi käynnistää tällaiset toimet. 4 kohta - Sääntöjen noudattamisesta ilmoittaminen ja tuomioistuinten ulkopuoliset sovittelumenettelyt Tämän avulla varmistetaan, että jos "myynninedistäjä" haluaa ilmoittaa, että hän on sitoutunut noudattamaan toiminnassaan tuomioistuinten ulkopuolisia sovittelumenettelyjä tai käytännesääntöjä, hänen on annettava maksutta tietoa kyseisistä järjestelmistä tai säännöistä. Tämän määräyksen avulla varmistetaan, että ilmoituksen perustana on sitoumus noudattaa näihin järjestelmiin ja sääntöihin sisältyviä säännöksiä. 2001/0227 (COD) Ehdotus EUROOPAN PARLAMENTIN JA NEUVOSTON ASETUS myynninedistämisestä sisämarkkinoilla EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan 1 kohdan, ottavat huomioon komission ehdotuksen [6], [6] EYVL C [ ], [ ], s. [ ]. ottavat huomioon talous- ja sosiaalikomitean lausunnon [7], [7] EYVL C [ ], [ ], s. [ ]. ottavat huomioon alueiden komitean lausunnon [8], [8] EYVL C [ ], [ ], s. [ ]. sekä katsovat seuraavaa: (1) Perustamissopimuksen 14 artiklan 2 kohdan mukaisesti sisämarkkinat käsittävät alueen, jolla ei ole sisäisiä rajoja ja jolla taataan tavaroiden ja palvelujen vapaa liikkuvuus sekä sijoittautumisvapaus; on olennaisen tärkeää kehittää myynninedistämistoimien käyttöä ja niihin liittyvää kaupallista viestintää alueella, jolla ei ole sisärajoja, jotta voitaisiin edistää rajatylittävää toimintaa. (2) Myynninedistämistoimien käyttö ja niihin liittyvä viestintä ovat avainasemassa, kun on kyse kaikkien yritysten kasvusta ja kehityksestä yhteisössä; ne ovat erityisen tärkeitä välineitä pienille ja keskisuurille yrityksille, jotka käyttävät näitä edullisia keinoja panoksina ja tuotoksina kehittääkseen rajatylittävää toimintaansa; tällaiset myynninedistämistoimet lisäävät näin ollen kilpailua Euroopan taloudessa, ja kuluttajat hyötyvät niiden ansiosta laajemmasta valikoimasta ja kilpailukykyisistä hinnoista. (3) Yhteisön oikeus ja yhteisön oikeusjärjestyksen ominaispiirteet ovat keskeinen edellytys sille, että Euroopan kansalaiset ja toimijat voivat rajoja huomioon ottamatta hyödyntää täysimääräisesti niitä mahdollisuuksia, joita myynninedistämistoimien käyttö ja niihin liittyvä viestintä tarjoavat; näin ollen asetuksen tarkoituksena on varmistaa laajamittainen lainsäädännöllinen yhdentyminen yhteisössä, jotta myynninedistämistoimien käyttöä ja niihin liittyvää viestintää varten voitaisiin luoda todellinen alue, jolla ei ole sisärajoja. (4) Myynninedistämistoimien käyttöä ja niihin liittyvää viestintää haittaavat yhteisössä monet tiedossa olevat oikeudelliset esteet, [9] jotka kohdistuvat sisämarkkinoiden moitteettomaan toimintaan ja jotka vähentävät halua käyttää sijoittautumisvapautta ja palvelujen tarjoamisen vapautta; esteet johtuvat lainsäädäntöjen eroavuuksista sekä oikeudellisesta epävarmuudesta, joka liittyy siihen, mitä kansallisia sääntöjä sovelletaan myynninedistämistoimien käyttöön ja niihin liittyvään viestintään; suhteellisen tarkkaan rajatut säännökset, jotka koskevat myynninedistämistoimia, aiheuttavat monenlaisia sisämarkkinoiden esteitä, jotka haittaavat monien yritysten toimintaa. Näiden esteiden poistamisella helpotetaan myynninedistämisen kohteena olevien tavaroiden vapaata liikkuvuutta. [9] Vihreä kirja "Kaupallinen viestintä sisämarkkinoilla", KOM(96) 192 lopullinen, 18. toukokuuta 1996. (5) Koska yhteisön tasolla ei ole olemassa yhdenmukaisia sääntöjä, rajatylittävää palvelujen ja tavaroiden tarjontaa tai sijoittautumisvapautta haittaavat esteet voivat yhteisöjen tuomioistuimen oikeuskäytännön mukaan olla perusteltavissa silloin, kun niillä pyritään suojelemaan yleisesti hyväksyttyjä yleisen edun mukaisia tavoitteita ja kun esteet ovat näihin tavoitteisiin nähden oikeasuhteisia; kun otetaan huomioon yhteisön tavoitteet, vapaata liikkuvuutta koskevat perustamissopimuksen määräykset, yhteisön johdettu oikeus ja komission politiikka, joka koskee kaupallista viestintää, [10] tällaiset esteet voidaan poistaa ainoastaan ottamalla yhteisön tasolla käyttöön yhdenmukaiset säännöt sekä selventämällä yhteisön tasolla joitakin oikeudellisia käsitteitä siinä määrin kuin tämä on tarpeen sisämarkkinoiden moitteettoman toiminnan varmistamiseksi; on katsottu, että muita rajoituksia on korvattava vähemmän rajoittavilla toimenpiteillä; jäljellä oleviin rajoituksiin, jotka kohdistuvat myynninedistämistoimien käyttöön ja niihin liittyvään viestintään, olisi sovellettava kansallisten lainsäädäntöjen vastavuoroisen tunnustamisen periaatetta. [10] Komission tiedonanto "Kaupallista viestintää sisämarkkinoilla koskevan vihreän kirjan seuranta", KOM(1998) 121 lopullinen, 4. maaliskuuta 1998. (6) Kun otetaan huomioon ratkaistavien ongelmien erityislaatu ja etenkin tarve käsitellä hyvin keskitetysti pientä asiaryhmää, joka vaikuttaa laajaan palvelujoukkoon, asetuksessa on tarpeen vahvistaa muutama täsmällinen, ehdoton ja yhtenäinen yhteisönlaajuinen vaatimus. Asetuksella lisätään erityisesti asiakkaiden ja pienten ja keskisuurten yritysten oikeusvarmuutta. (7) Tämä asetus kattaa myynninedistämistarkoituksessa järjestettävät kilpailut ja pelit, joiden tarkoituksena on tavaroiden ja palvelujen myynnin edistäminen ja joihin eivät kuulu uhkapelit sekä joissa mahdolliset maksut liittyvät ainoastaan myynninedistämisen kohteena olevien tavaroiden ja palvelujen hankkimiseen. Asetuksen soveltamisalaan eivät kuulu uhkapelit, joihin kuuluvat muun muassa onnenpelit, rahapelit ja vedonlyönti, joihin liittyy kaikkiin rahamääräisen panoksen asettaminen. (8) Koska tässä asetuksessa käsitellään ainoastaan tiettyjä erityiskysymyksiä, jotka aiheuttavat ongelmia sisämarkkinoilla, se on täysin perustamissopimuksen 5 artiklassa vahvistetun toissijaisuusperiaatteen noudattamista koskevan vaatimuksen mukainen. Suhteellisuusperiaatteen sekä komission noudattaman kaupallista viestintää koskevan politiikan mukaisesti, jossa tätä periaatetta on kaupallista viestintää käsittelevän asiantuntijaryhmän puitteissa pyritty noudattamaan mahdollisimman avoimesti ja täsmällisesti, tässä asetuksessa säädetyt toimenpiteet rajoittuvat niihin vähimmäistoimenpiteisiin, jotka tarvitaan tavoitteena olevan sisämarkkinoiden moitteettoman toiminnan saavuttamiseksi; jos tarvitaan yhteisön tason toimia, ja jotta voitaisiin taata sellainen alue, jolla ei todellisuudessa ole myynninedistämistoimiin vaikuttavia sisärajoja, asetuksella on varmistettava, että yleisen edun mukaisia tavoitteita suojataan tehokkaalla tavalla, etenkin kun kysymyksessä on alaikäisten suojelu sekä kuluttajansuoja, johon liittyvät myös hyvän kauppatavan mukainen kaupankäynti sekä kansanterveyden suojelu. (9) Asetus täydentää yhteisön säännöstöä, jota sovelletaan myynninedistämistoimien käyttöön ja niihin liittyvään viestintään ja joka kattaa harhaanjohtavasta mainonnasta annetun neuvoston direktiivin 84/450/ETY [11], televisiotoiminnasta annetun neuvoston direktiivin 89/552/ETY [12], yleisestä tuoteturvallisuudesta annetun neuvoston direktiivin 92/59/ETY [13], yksilöiden suojelusta henkilötietojen käsittelyssä ja näiden tietojen vapaasta liikkuvuudesta annetun Euroopan parlamentin ja neuvoston direktiivin 95/46/EY [14], henkilötietojen käsittelystä ja yksityisyyden suojasta televiestinnän alalla annetun Euroopan parlamentin ja neuvoston direktiivin 97/66/EY [15], kuluttajansuojasta kuluttajille tarjottavien tuotteiden hintojen ilmoittamisessa annetun Euroopan parlamentin ja neuvoston direktiivin 98/6/EY [16], kuluttajien etujen suojaamista tarkoittavista kieltokanteista annetun Euroopan parlamentin ja neuvoston direktiivin 98/27/EY [17], ihmisille tarkoitettujen lääkkeiden mainonnasta annetun neuvoston direktiivin 92/28/ETY [18], kulutustavaroiden kauppaa ja niihin liittyviä takuita koskevista tietyistä seikoista annetun Euroopan parlamentin ja neuvoston direktiivin 99/44/EY [19], neuvoston suosituksen "Lasten ja nuorten alkoholinkäyttö" [20] ja sähköisestä kaupankäynnistä annetun Euroopan parlamentin ja neuvoston direktiivin 2000/31/EY [21]. [11] EYVL L 250, 19.9.1984, s. 17. Direktiivi sellaisena kuin se on muutettuna Euroopan parlamentin ja neuvoston direktiivillä 97/55/EY (EYVL L 290, 23.10.1997, s. 18). [12] EYVL L 298, 17. 10.1989, s. 23. Direktiivi sellaisena kuin se on muutettuna direktiivillä 97/36/EY (EYVL L 202, 30.7.1997, s. 60). [13] EYVL L 228, 11.8.1992, s. 24. [14] EYVL L 281, 23.11.1995, s. 31. [15] EYVL L 24, 30.1.1998, s. 1. [16] EYVL L 80, 18.3.1998, s. 27. [17] EYVL L 166, 11.6.1998, s. 51. Direktiivi sellaisena kuin se on muutettuna direktiivillä 2000/31/EY (EYVL L 178, 17.2.2000, s 1). [18] EYVL L 113, 30.4.1992, s. 13. [19] EYVL L 171, 7.7.1999, s. 12. [20] KOM(2000) 736 lopullinen. [21] EYVL L 178, 17.7.2000, s. 1. (10) Täytäntöönpanon osalta tämä asetus täydentää merkittävällä tavalla neuvoston direktiiviä 84/450/ETY; tässä asetuksessa säädettyjen tiedonantovaatimusten noudattamatta jättäminen katsotaan neuvoston direktiivissä 84/450/EY säädetyn harhaanjohtavaa mainontaa koskevan kiellon rikkomiseksi. (11) Tässä asetuksessa säädetään korkeasta kuluttajansuojan tasosta asettamalla tietyt yksityiskohtaiset tiedonantovaatimukset, jotta voitaisiin vahvistaa uskoa ja luottamusta myynninedistämistoimien sisämarkkinoihin; näillä säännöksillä varmistetaan, että myynninedistämistoimiin liittyvä kaupallinen viestintä on avointa ja että henkilöt, jotka ovat kiinnostuneita jostakin ilmoitetusta myynninedistämistoimesta, saavat helposti kaikki ilmoituksessa annetut asianmukaiset tiedot. Kun otetaan huomioon, että on tarpeen suojella alaikäisiä ja kansanterveyttä, myynninedistämistoimien käytölle ja niihin liittyvälle kaupalliselle viestinnälle asetetaan asetuksessa myös joitakin yhdenmukaistettuja kohdistettuja kieltoja ja täsmällisiä rajoituksia. (12) Asetuksessa säädetty suojelun taso on tavallista korkeampi, koska asetuksessa otetaan käyttöön yhdenmukaistetut säännöt, minkä ansiosta tietyt kansalliset kiellot tai rajoitukset voidaan poistaa. Tämä on tarpeen, jotta voitaisiin poistaa sijoittautumisoikeuden ja palvelujen viennin esteet sekä huomattavat kilpailun vääristymät, joihin esteet johtavat; muihin rajatylittäviin esteisiin, jotka kohdistuvat myynninedistämistoimien käyttöön ja niihin liittyvään viestintään, sovelletaan kansallisten lainsäädäntöjen vastavuoroisen tunnustamisen periaatetta; kansallisen tason vaatimuksiin, joihin sovelletaan vastavuoroisen tunnustamisen periaatetta, sisältyvät vain ne vaatimukset, jotka liittyvät myynninedistämistoimien käyttöön tai kaupallisessa viestinnässä niihin tehtyihin viittauksiin, eivätkä niihin kuulu yleiset mainontaan kohdistuvat vaatimukset, kuten terveydellisiin ja eettisiin syihin perustuvat vaatimukset, tai tiettyjen tuotteiden ja palvelujen mainontaan tai muihin markkinointikäytäntöihin liittyvät vaatimukset. (13) Tässä asetuksessa kielletään lasten fyysisen terveyden suojaamiseksi ja direktiivin 92/59/ETY mukaisesti myynninedistäjiä jakamasta ilmaislahjoja tai bonuksia myynninedistämistarkoituksessa lapsille ilman toteen näytettyä ennakkosuostumusta, jolleivät myynninedistäjät varmista, että myynninedistämistarkoituksessa jaetut tuotteet ovat ominaisuuksiltaan pakkauksiltaan (etenkin lapsiturvallisten pakkausten ansiosta) sellaisia, etteivät ne voi vahingoittaa lasten fyysistä terveyttä. (14) Kun otetaan huomioon, että kansanterveydellisistä syistä on tarpeen estää se, että lapsia ja nuoria houkutellaan juomaan alkoholijuomia, ja kun otetaan huomioon, että myynninedistämisen tavoitteena on markkinoitujen tuotteiden ja palvelujen kulutuksen kannustaminen, asetuksessa kielletään maksuttomien alkoholijuomien tarjoaminen alaikäisille mainoslahjoina. (15) Tupakkatuotteita koskeviin myynninedistämistoimiin liittyvää kaupallista viestintää sekä sitä koskevia rajoituksia käsitellään ehdotuksessa direktiiviksi tupakkatuotteiden mainostamisesta ja sponsoroinnista [22]. [22] KOM(2001) 283, lopullinen. (16) Myynninedistäjille asetetaan tässä asetuksessa velvoitteita sen varmistamiseksi, että jos he rikkovat myynninedistämistoimien käyttöä ja niihin liittyvää viestintää koskevia velvoitteitaan, valituksen tehneet tahot voivat tunnistaa myynninedistäjän ja käyttää helposti yritysten sisäisiä oikeussuojajärjestelmiä. Tämän asetuksen säännöksillä kannustetaan myös yritysten sisäisiin asiakasvalitusjärjestelmiin liittyviä parhaita käytäntöjä sekä edistetään ja helpotetaan edullisten, tuomioistuinten ulkopuolisten oikeussuojakeinojärjestelmien käyttämistä, OVAT ANTANEET TÄMÄN ASETUKSEN: 1 artikla Tavoite Tässä asetuksessa vahvistetaan säännöt, jotka koskevat myynninedistämistoimien käyttöä ja niihin liittyvää kaupallista viestintää, jotta voitaisiin taata sisämarkkinoiden moitteeton toiminta. 2 artikla Määritelmät Tässä asetuksessa tarkoitetaan a) "kaupallisella viestinnällä" kaikkea viestintää, jonka tarkoituksena on välittömästi tai välillisesti edistää jonkin kaupallista, teollista tai käsiteollista toimintaa tai säänneltyä ammattia harjoittavan yrityksen, organisaation tai henkilön tarjoamia tavaroita tai palveluja taikka imagoa. Seuraavat viestinnän muodot eivät kuulu kaupalliseen viestintään: - tiedot, jotka mahdollistavat suoran yhteyden yrityksen, organisaation tai henkilön toimintaan; erityisesti verkkotunnukset tai sähköpostiosoitteet, sekä - viestintä, joka liittyy yrityksen, organisaation tai henkilön tarjoamiin tavaroihin tai palveluihin taikka imagoon ja joka on tuotettu niistä riippumattomasti, erityisesti jos tämä on tehty ilman taloudellista vastiketta, b) "myynninedistämistoimella" alennuksia, ilmaislahjoja, bonuksia tai mahdollisuutta osallistua myynninedistämistarkoituksessa järjestettyyn kilpailuun tai peliin, c) "myynninedistäjällä" myynninedistämistoimen käyttäjää eli yritystä, organisaatiota tai henkilöä, joka toteuttaa myynninedistämistoimen tai jonka toimeksiannosta se toteutetaan, d) "asiakkaalla" yritystä, organisaatiota tai henkilöä, joka ostaa myynninedistäjän markkinoiman tuotteen tai palvelun, e) "alennuksella" väliaikaisesti voimassa olevaa - hinnanalennusta, - maksutta tarjottavaa lisämäärää samaa tuotetta tai palvelua kuin jonka asiakas on jo ostanut, - kuponkia tai etuseteliä, joka oikeuttaa tietyn tavaran tai palvelun ostaneen asiakkaan ostamaan seuraavan oston yhteydessä kyseisen tavaran tai palvelun alennettuun hintaan, f) "ilmaislahjalla" jonkin tavaran tai palvelun väliaikaista tarjoamista maksutta velvoittamatta asiakasta ostamaan samanlaista tavaraa tai palvelua, g) "bonuksella" jonkin tavaran tai palvelun, joka ei ole sama kuin tavara tai palvelu, jonka mukana sitä tarjotaan ostettavaksi, väliaikaista tarjoamista, h) "myynninedistämistarkoituksessa järjestetyllä kilpailulla" väliaikaista mahdollisuutta osallistua kilpailuun, johon osallistuminen saattaa edellyttää tavaran tai palvelun ostamista ja jonka voittaminen edellyttää tiettyjä taitoja. i) "myynninedistämistarkoituksessa järjestetyllä pelillä" väliaikaista mahdollisuutta osallistua peliin, jonka voittaminen riippuu ensisijaisesti sattumasta ja johon osallistuminen on maksutonta mutta saattaa edellyttää tuotteen tai palvelun ostamista. Näihin peleihin eivät kuulu uhkapelit, joihin liittyy rahamääräisen panoksen asettaminen onnenpeleissä, rahapelit ja vedonlyönti mukaan luettuna, j) "lapsella" alle 14-vuotiasta henkilöä, k) "alkoholijuomilla" direktiivin 92/83/ETY 2, 8, 12, 17 ja 19 artiklassa määriteltyjä alkoholijuomia, l) "myynninedistämistoimien käyttöä tai niihin liittyvää kaupallista viestintää koskevalla yleisellä kiellolla" yleisluonteista kieltoa, joka ei koske tietyntyyppistä myynninedistämisen kohteena olevaa tuotetta tai palvelua, m) "muilla kuin julkisilla sääntelyelimillä" organisaatiota tai yhteisöä, joka ei ole julkisoikeuden alainen ja joka harjoittaa oikeudellista itsemääräämisoikeuttaan taloudellisen toiminnan kollektiiviseksi sääntelemiseksi, ja n) "alihintaan tapahtuvalla myynnillä" alennusta, joka käsittää tuotteen tai palvelun myynnin hintaan, joka on alhaisempi kuin nettolaskutushinta, joka sisältää kuljetus-, vakuutus- ja muut toimituskustannukset sekä verot. 3 artikla Myynninedistämistoimien käyttö ja niihin liittyvä kaupallinen viestintä 1. Jäsenvaltiot tai muut kuin julkiset sääntelyelimet eivät saa - määrätä yleistä kieltoa, joka kohdistuu myynninedistämistoimien käyttöön tai niihin liittyvään kaupalliseen viestintään, paitsi jos yhteisön oikeus niin edellyttää, - rajoittaa myynninedistämistoimen arvoa, paitsi jos kyse on kirja-alennuksista, - määrätä kieltoa, joka kohdistuu kausialennusmyyntejä edeltäviin alennuksiin, tai - vaatia ennakkolupien hankkimista tai asettaa muita vaikutukseltaan vastaavia vaatimuksia myynninedistämistoimien käyttöä tai niihin liittyvää kaupallista viestintää varten. 2. Jäsenvaltiot tai muut kuin julkiset sääntelyelimet eivät saa rajoittaa palvelujen tarjoamisen vapautta eivätkä myynninedistämistoimista hyötyvien tavaroiden vapaata liikkuvuutta syistä, jotka liittyvät myynninedistämistoimien käyttöön tai kaupallisessa viestinnässä niihin tehtyihin viittauksiin. 4 artikla Myynninedistämistoimiin liittyvät tiedot, jotka on ilmoitettava Muiden yhteisön oikeuteen perustuvien tiedonantovelvoitteiden lisäksi myynninedistäjän on varmistettava, että myynninedistämistoimeen liittyvässä kaupallisessa viestinnässä noudatetaan tämän asetuksen liitteessä asetettuja vaatimuksia. Kaikki liitteessä vaaditut tiedot on ilmoitettava selkeästi ja yksiselitteisesti. Niiden tietojen, jotka myynninedistäjän on annettava asiakkaalle pyynnöstä, on oltava saatavilla, kun myynninedistämistoimi käynnistetään. 5 artikla Lasten ja nuorten suojeleminen 1. Myynninedistäjä ei saa kerätä lapselta henkilötietoja myynninedistämistoimen yhteydessä ilman lapsen holhoojan toteen näytettyä ennakkosuostumusta. 2. Myynninedistäjä ei saa tarjota suoraan lapselle ilmaislahjaa tai bonusta, joka on luonteeltaan sellainen, että se voi vahingoittaa lapsen fyysistä terveyttä. 3. Myynninedistäjä ei saa tarjota alkoholijuomia ilmaislahjoina alle 18-vuotiaille henkilöille. 6 artikla Oikeussuojakeinot 1. Myynninedistäjän on näytettävä tuomioistuimen tai hallintoviranomaisen pyytäessä toteen, että 4 artiklassa tarkoitetut tiedot pitävät paikkansa. 2. Myynninedistäjän on ilmoitettava maksutta osoite, johon sille osoitetut valitukset voidaan lähettää. Kun myynninedistäjä perustaa puhelinneuvontapalvelun, joka liittyy johonkin tiettyyn myynninedistämistoimeen, myynninedistäjän on varmistettava, että se on maksuton ja että sen toiminta taataan tarkoituksenmukaisin voimavaroin. 3. Myynninedistäjän on vastattava alkuperäiseen valitukseen, joka liittyy johonkin myynninedistämistoimeen, kuuden viikon kuluessa siitä, kun hän on vastaanottanut valituksen. Alkuperäisen valituksen ja vastauksen on oltava kirjallisessa muodossa, mikä voi tarkoittaa myös sähköistä muotoa. Vastaus on laadittava sillä kielellä, jolla myynninedistämistoimesta on tiedotettu. 4. Myynninedistäjän on - mainittava myynninedistämistoimeen liittyvässä kaupallisessa viestinnässä kaikista tuomioistuinten ulkopuolisista sovittelumenettelyistä tai käytännesäännöistä, joita se on sitoutunut noudattamaan, ja - annettava pyydettäessä tietoja tällaisista sovittelumenettelyistä tai käytännesäännöistä. 7 artikla Tarkistuslauseke Komissio esittää Euroopan parlamentille ja neuvostolle kattavan kertomuksen asetuksen soveltamisesta ennen [...] loppua ja tekee tarvittaessa tarkistusehdotuksia. 8 artikla Tämä asetus tulee voimaan [...] päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä, [...] Euroopan parlamentin puolesta Puhemies [...] Neuvoston puolesta Puheenjohtaja [...] LIITE Myynninedistämistoimien käytön ja niihin liittyvän kaupallisen viestinnän yhteydessä annettavat tiedot 1. Kaikki myynninedistämistoimet 1.1. Kaupallisessa viestinnässä on ilmoitettava - alennuksesta, ilmaislahjasta, bonuksesta, myynninedistämistarkoituksessa järjestetystä kilpailusta tai pelistä, - myynninedistämisen kohteena olevan tavaran tai palvelun hinta (veroineen) ja kaikki lisäkustannukset, jotka liittyvät kuljetukseen, jakeluun tai postimaksuihin, - myynninedistäjän tunnistamiseksi tarvittavat tiedot, - tarjouksen voimassaoloaika sekä sen alkamis- ja päättymispäivämäärä, ja - jos tarjoukseen liittyy ehtoja, ilmoitus siitä, mistä näistä ehdoista tai muista asioista voi saada tietoja. 1.2. Tiedot, jotka on ilmoitettava pyydettäessä riippumatta siitä, ostaako asiakas myynninedistämisen kohteena olevan tavaran tai palvelun - myynninedistäjän nimi ja maantieteellinen osoite, ja - ehdot ja edellytykset, jotka liittyvät myynninedistämistoimeen. 2. Alennukset 2.1. Kaupallisessa viestinnässä on ilmoitettava - alennuksen täsmällinen suuruus joko prosenttilukuna tai yksikköhintana, ja - alihintaan tapahtuvasta myynnistä. 2.2. Tiedot, jotka on ilmoitettava pyydettäessä riippumatta siitä, ostaako asiakas myynninedistämisen kohteena olevan tuotteen tai palvelun - ehdot tai rajoitukset, joita sovelletaan alennukseen, ja - myynninedistämisen kohteena olevan tavaran tai palvelun aikaisempi hinta ja ajanjakso (päivämäärineen), jolloin aikaisempi hinta oli voimassa. 2.3. Tiedot, jotka on ilmoitettava kupongissa tai etusetelissä - kupongin tai etusetelin käteisarvo, - kupongin tai etusetelin käyttöön liittyvät rajoitukset, myös niiden voimassaolon päättymisaika, ja - tavarat tai palvelut, joita vastaan kuponki tai etuseteli voidaan vaihtaa. 2.4. Tiedot, jotka on ilmoitettava pyydettäessä ja jotka liittyvät valmistajaan tai palveluntuottajaan, jolta tavarat tai palvelut on ostettu - tiedot alihintaan tapahtuvasta myynnistä ennalta vahvistettujen sopimusehtojen mukaisesti. 3. Ilmaislahjat ja bonukset 3.1. Kaupallisessa viestinnässä on ilmoitettava - ilmaislahjan tai bonuksen todellinen arvo, ja - kustannukset, jotka liittyvät ilmaislahjan tai bonuksen saamiseen. 3.2. Tiedot, jotka on ilmoitettava pyydettäessä riippumatta siitä, ostaako asiakas myynninedistämisen kohteena olevan tuotteen tai palvelun - ehdot tai rajoitukset, joita sovelletaan ilmaislahjaan tai bonukseen. 4. Myynninedistämistarkoituksessa järjestetyt kilpailut ja pelit 4.1. Kaupallisessa viestinnässä on ilmoitettava - palkinnon arvo ja laatu, - viimeinen ilmoittautumisajankohta, - maantieteelliset tai henkilökohtaiset rajoitukset, kuten paikkakunta tai ikä, - ostotositteisiin liittyvät vaatimukset, - tarvitaanko aikuiselta tai työnantajalta osallistumislupaa, - muut kuin myynninedistämisen kohteena olevan tavaran tai palvelun ostamisesta aiheutuvat kustannukset, jotka liittyvät myynninedistämistarkoituksessa järjestettyyn kilpailuun tai peliin osallistumiseen, ja - kun kyse on myynninedistämistarkoituksessa järjestetystä pelistä, todelliset tai arvioidut voittomahdollisuudet. 4.2. Tiedot, jotka on ilmoitettava pyydettäessä riippumatta siitä, ostaako asiakas myynninedistämisen kohteena olevan tuotteen tai palvelun - myynninedistämistarkoituksessa järjestettyyn kilpailuun tai peliin sovellettavat ehdot, joihin kuuluvat myös osallistumiseen tai palkintoihin liittyvät rajoitukset, - niiden palkintojen määrä, jotka on mahdollista voittaa, ja kuhunkin palkintotyyppiin kuuluvien palkintojen määrä, jos tarjolla on useantyyppisiä palkintoja, - säännöt, joiden mukaan päätetään, ketkä voivat osallistua ja miten palkinnot jaetaan, - voidaanko palkinnot vaihtaa käteiseksi rahaksi, - osallistumiskriteerit, - palkintojen myöntämiseen liittyvä valintamenettely, ja jos valinnat tekee palkintolautakunta, sen jäsenet - päivämäärä, jolloin tulokset ilmoitetaan, ja tapa, jolla ne ilmoitetaan, - tapa, jolla palkinnot voidaan toimittaa tai noutaa, ja tähän liittyvät kustannukset, - ajanjakso, jonka aikana palkinnot on lunastettava, - onko tarkoituksena käyttää voittajia tapahtuman jälkeisessä mainonnassa, ja tähän liittyvät ehdot, ja - palkinnon voittajien yksityiskohtaiset tiedot voittajien suostumuksella ja tietosuojasäännösten mukaisesti.